Huuhkajien maalivahti kaivoi matkasoittimensa esiin ja asteli median eteen.

Lukas Hradecky asteli Armenia-ottelun jälkeen median eteen rennonletkeästi soittaen pienestä matkasoittimestaan Mamban Mitä yhdestä särkyneestä sydämestä -kappaletta.

Suomi oli juuri särkenyt kiihkeästi kannustaneiden armenialaiskatsojien sydämet.

Kymmenen pisteen sijaan Suomi sai täydet kolme pistettä. Helpolla ne eivät tulleet, sillä Armenia piinasi Huuhkajia tunnin verran ennen kuin peli kääntyi ja vaihtomies Pyry Soiri iski loppunumerot 0–2 taululle.

– Parasta on, että voitimme vähän epäsuomalaisesti kuluttamalla aikaakin. Raavittiin ja hoidettiin likaiset hommat puolustuksessa isolla sydämellä. Ei se välttämättä se puhtain jalkapalloesitys ollut, Hradecky kertasi pelin jälkeen.

Hradeckyn mielestä joukkue ei ollut Italiaa ja Armeniaa vastaan Kansojen liigan tasolla, mikä saattoi johtua vastustajistakin.

– Vaihdoimme tähän peliin taktiikkaa, ja jossain määrin se toimi paremmin. Armenialaiset saivat aiheutettua laitoihin ylivoimia ja he pääsivät liian usein taskuihin, jolloin menetimme pelin kontrollin.

Soirin osuma oli helpotus.

– Toinen maali tuli ihanaan paikkaan. Siinä olisi ollut kiva loppuhetkien paine vielä.

Ilmiömäinen tuplatorjunta

Paineita tulikin, sillä Hradecky joutui ottamaan ilmiömäisen tuplatorjunnan vielä lopussa, minkä perään vielä tuuletti.

– Olin epävarma, olisiko se mennyt maalia kohti. Parempi se oli ottaa. Toinen onneksi jäi kiinni myös. Silmät kiinni ja iso X peittämään, Hradecky kertasi.

Katso ilmiömäinen tuplatorjunta alla olevalta videolta

Jos video ei näy, voit katsoa sen täältä.

Ohi kävellyt maalivahtivalmentaja Antti Niemi totesi tylysti, että Hradeckyn ensimmäinen torjunta oli turha, sillä pallo olisi tämän mukaan mennyt ohi.

– Tällaisten kanssa joudun täällä työskentelemään, Leverkusenin maalivahti hihitteli.

Seurajoukkueessaan Admira Wackerissa sivurooliin ajautunut Pyry Soiri avasi molemmat EM-karsintaottelut penkillä, mutta sai tällä kertaa enemmän minuutteja kuin Italiassa.

Soirin ja Rasmus Schüllerin tulo kentälle rauhoitti Suomen pelin.

– Ekalla puoliajalla annoimme niille liikaa paikkoja, eikä saatu kontrolloitua peliä tarpeeksi hyvin. Onneksi saimme maalin, se oli tärkeä, Soiri sanoi.

Hän iloitsi maalistaan ja saamastaan vastuusta, ja toivoo niiden parantavan asemaansa itävaltalaisseurassa.

– Toivottavasti seurassani katsovat pelin.

Pukki harmitteli hukattuja paikkojaan

Kovassa maalivireessä Championshipissa ja Kansojen liigassa ollut Teemu Pukki ei parista paikastaan huolimatta osunut, mutta rakensi tärkeän avausmaalin.

– Tiesin, että ”Röbä” (Robin Lod) laittaa pallon mulle. Yritin saada pallon maalivahdin ohi jotenkin ja onneksi ”Pikku” (Fredrik Jensen) oli hereillä siellä takatolpalla. Se oli ihan siisti maali.

Hän harmitteli vielä hukattuja paikkojaan.

– Olin aika rikki lopussa. Olen onnellinen voitosta, mutta niin väsynyt, valtavasti uurastanut hyökkääjä sanoi.

Kaikista levein hymy oli Suomen molemmat maalit alustaneella Robin Lodilla. Myös hänellä on ollut vaikeaa seurajoukkueessaan Sporting Gijonissa.

Varsinkin toinen maali oli upea soolo, jonka jälkeen Soiri sai laittaa pallon sisään täysin vapaasta paikasta.

– Ne eivät tuntuneet tietävän, kumpi lähtee prässäämään, ja pääsin siitä välistä pujahtamaan. Pitää katsoa uusintana, mitä siinä oikein tapahtui.

Kahden avauspelin saldoksi tuli kolme pistettä.

– Se oli vähintä, mihin voimme olla tyytyväisiä, Lod sanoi.